Mark bespiegel of H&M gaan denoteer | Netwerk24
Mark bespiegel of H&M gaan denoteer
Gaan die klerekleinhandelaar Hennes & Mauritz (H&M) dalk denoteer van die Stockholmsbörsen?
H&M is besig om vinnig in Suid-Afrika uit te brei.
Dis die bespiegeling in die mark omdat die miljardêr Stefan Persson, voorsitter van die maatskappy, nog aandele aangeskaf het.
Persson het net in Mei nagenoeg 3,5 miljard Sweedse kroon (nagenoeg R5,01 miljard) op H&M-aandele bestee en vir die jaar tot dusver 6,4 miljard kroon.
Met dié aankope besit Persson en sy gesin en sy suster, Lottie Tham, en haar gesin nou 49,9% van H&M se aandele. Einde April het hulle reeds 75% van die stemregte besit.
Persson se seun Karl-Johan is die uitvoerende hoof van die klerereus, wat besig is om vinnig in Suid-Afrika veld te wen.
Die Perssons het tot dusver ontken dat hulle van plan is om H&M te privatiseer. Nils Vinge, H&M se hoof van beleggersbetrekkinge, sê hy is nie bewus van ’n uitkoopplan nie.
Sommige ontleders reken Persson herbelê bloot sy dividende in nog aandele. Hy het al vantevore sy dividende gebruik om nog aandele te koop.
H&M is die vyfde grootste Sweedse maatskappy, met ’n markwaarde van sowat 240 miljard kroon. Privatisering sal nagenoeg 120 miljard kroon verg om minderheidsaandeelhouers uit te koop. – Bloomberg
Meer oor: H&M | Kleinhandel | Klerekleinhandel | Kleinhandelaars
Woolies misgis hom wéér met klere vir vroue
Mr Price maak weer vet wins uit klere
Opwinding oor grootste H&M-winkel nóg in SA